Jean Gavril, împlinit profesional și personal. Fostul concurent de la America Express a anunțat printr-un clip emoționant faptul că a venit pe lume cea de-a doua minune din viața sa, fiul lui. Ce nume au ales artistul și soția lui pentru micuț.
În urmă cu câteva luni, Jean Gavril și soția sa Bianca, anunțau cu mare entuziasm, tocmai din Orașul Iubirii, care, de altfel, le-a și vegheat primii pași pe calea dragostei, că urmează să mai aibă un copil.
În noiembrie 2023, burtica de gravidă a Biancăi nu era aproape deloc vizibilă și nici nu au oferit mai multe detalii despre sarcină. Totul ca pe 12 mai 2024, Jean Gavril să revină cu o nouă surpriză pentru publicul său.
Printr-un videoclip emoționant, filmat la malul Mării Negre, le-a făcut tuturor cunoștință cu cel mai nou membru al familiei. Tată de fată de aproape trei ani, Jean Gavril este de acum și părinte de băiat.
În imaginile înduioșătoare, primii care apar sunt el și micuța Eva, pe care o ridică cu multă grijă și dragoste pe genunchi. O cheamă apoi și pe soția sa, dar Bianca nu apare singură, ci cu Pavel Ioan, căci acesta este numele ales pentru bebeluș, în scoică.
Astfel se întregește tabloul de care fostul concurent de la America Express este atât de mândru. O demonstrează și mesajul cu care a însoțit clipul video publicat pe Instagram: „Bun venit în familia noastră Pavel Ioan!”.
Printre vedetele care i-au felicitat pe Jean Gavril și Bianca se numără Feli Donose, Jo, Anca Țurcașiu, Diana Bulimar, Adrian Despot, Ozana Barabancea și mulți alții. De asemenea, Dinu, fratele artistului, le-a transmis că sunt o familie „cool”.
Numele pe care băiatul lui Jean Gavril îl poartă este unul încărcat de semnificație. Pavel vine din latinul Paullus, fiind varianta românească pentru „Paul”. A fost purtat de Apostolul Pavel, unul dintre liderii bisericii creștine. Ioan, pe de altă parte, provine din ebraică și se traduce prin „Dumnezeu a avut milă”.
Jean Gavril este cunoscut în România pentru muzica sa, precum și pentru aparițiile din proiecte mari de televiziune, ca Dancing on Ice și America Express. Soția lui, pe de altă parte, nu este atât de prezentă în lumina reflectoarelor.
Totuși, și-ar fi dorit să meargă împreună pe Drumul Aurului. Numai că, la momentul respectiv, Bianca era, ca și acum, proaspătă mămică. „Deși soția mea, Bianca, a fost în cărți ca persoană cu care să plec, noi am devenit recent părinți. La momentul plecării, copilul nostru avea şapte luni, deci nu ar fi putut veni și ea.
Dar dacă ar fi fost să plec cu ea, Bianca e o persoană care nu prea iese din zona ei de confort. E riscant să meargă cuplurile în genul acesta de experiențe. Singurul nebun cu care puteam să plec era fratele meu și a fost o experiență care ne-a legat și mai mult”, a povestit Jean Gavril într-un interviu acordat pentru FANATIK.
Cu toate acestea, artistul și Bianca formează o pereche unită de mai bine de 11 ani. Ei s-au cunoscut, de fapt, în prima zi de liceu. Și chiar dacă flacăra iubirii scăpăra încă de atunci, s-a aprins abia la finalul studiilor.
Provocarea relației lor a venit rapid, căci Bianca a ales să meargă la studii în Marea Britanie. Cântărețul s-a temut că-și va pierde marea dragoste, însă iubirea a rezistat timpului și distanței, acum fiind mai fericiți ca niciodată.